Na temelju članka 6. stavka 1. i članka 117. Zakona o socijalnoj skrbi (“Narodne novine” broj 157/13 i 152/14) i članka 40. Statuta Grada Koprivnice (“Glasnik Grada Koprivnice” broj 4/09, 1/12, 1/13 i 3/13 – pročišćeni tekst), Gradsko vijeće Grada Koprivnice na \_\_\_. sjednici održanoj \_\_\_\_\_\_\_\_ 2015. godine, donijelo je

**O D L U K U**

**o izmjenama i dopunama Odluke o socijalnoj skrbi Grada Koprivnice**

**Članak 1.**

U Odluci o socijalnoj skrbi Grada Koprivnice („Glasnik Grada Koprivnice“ broj 4/12., 3/13. i 3/14.) u članku 3., u točki 6., iza riječi „troškova“, točka se zamjenjuje zarezom te se dodaje nova točka 7. koja glasi:

„7. Pravo na pomoć za podmirenje troškova liječenja.“

**Članak 2.**

U članku 5., u točki 3., riječi „vode i odvodnje“ zamjenjuju se riječima „vodnih usluga“.

U točki 4. te cijelom tekstu Odluke, riječi „kućnog smeća“ zamjenjuju se riječima „komunalnog otpada“, u odgovarajućem padežu.

**Članak 3.**

Članak 10., mijenja se i glasi:

„Pravo na pomoć za podmirenje troškova električne energije, mogu ostvariti korisnici socijalne skrbi, do iznosa koji utvrđuje HEP, ODS „Elektra“ Koprivnica, i to mjesečno za količine, kako slijedi:

1. za samca i dvočlano kućanstvo - do 150 kWh,
2. za višečlano kućanstvo - do 200 kWh .

Korisnici socijalne skrbi kojima električnu energiju ne isporučuje HEP, ODS „Elektra“ Koprivnica, već drugi distributer, mogu ostvariti pravo na pomoć za podmirenje troškova električne energije u ukupnom odgovarajućem iznosu iz stavka 1., točke a) i b) ovog članka.

Pomoć iz stavka 2. ovog članka, sastoji od iznosa odobrenog za potrošnju el. energije prema cjeniku distributera za odgovarajući broj članova kućanstva, i iznosa „mrežarine“ obračunate do visine razlike između iznosa pomoći za podmirenje troškova električne energije koji je dužan podmiriti drugom distributeru i iznosa pomoći za podmirenje troškova električne energije iz stavka 1. ovog članka, za odgovarajući broj članova kućanstva.“.

**Članak 4.**

U članku 11. riječi „vode te pravo na pomoć za podmirenje troškova odvodnje“ zamjenjuju se riječima “vodnih usluga“.

**Članak 5.**

U članku 11., te cijelom tekstu Odluke, riječi „komunalno poduzeće“ zamjenjuju se riječima „komunalno trgovačko društvo“, u odgovarajućem padežu.

**Članak 6.**

U članku 16., stavku 2., riječi „stavka 1. točke 1). b)“ zamjenjuju se riječima „stavka 1. točaka a) i b)“.

**Članak 7.**

U članku 19., točke a) i b) mijenjaju se i glase:

„a) Organiziranje prehrane (dostava gotovih obroka u kuću),

b) Obavljanje kućanskih poslova (nabava živežnih namirnica, pomoć u pripremanju obroka, pranje posuđa, pospremanje stana, donošenje vode, ogrjeva i slično, organiziranje pranja i glačanja rublja, nabava lijekova i drugih potrepština i dr.),“.

**Članak 8.**

U članku 22., točka 3., mijenja se i glasi:

„3. Pravo na novčanu potporu za pohađanje srednje škole.“.

**Članak 9.**

U članku 23., brojke “4/98. i 1/05.“ zamjenjuju se brojkama “4/14. i 7/14.“.

**Članak 10.**

U članku 25., iza stavka 3., dodaje se novi stavak 4. koji glasi:

„Iznimno od članka 2. ove Odluke dijete smješteno u udomiteljskoj obitelji na području Grada Koprivnice kod udomitelja koji ima prijavljeno prebivalište na području Grada Koprivnice, može ostvariti pravo na pomoć za podmirenje troškova participacije roditelja za pohađanje dječjeg vrtića u visini 50% participacije roditelja.“.

**Članak 11.**

U članku 26., stavku 1., riječi „pod sljedećim uvjetima:“ zamjenjuju se riječima “i to:“, a točka b) mijenja se i glasi:

„b) djeca polaznici Centra za pružanje usluga u zajednici Svitanje i djeca smještena u udomiteljskim obiteljima na području Grada Koprivnice, iznimno od članka 2. ove Odluke – 100%,“.

**Članak 12.**

Članak 28., mijenja se i glasi:

„Pravo na novčanu potporu za pohađanje srednje škole u iznosu od 300,00 kn mjesečno mogu ostvariti učenici srednjih škola s prebivalištem na području Grada Koprivnice, i to:

a) djeca smrtno stradalih hrvatskih branitelja iz Domovinskog rata,

b) djeca hrvatskih ratnih vojnih invalida Domovinskog rata, invaliditeta utvrđenog u visini 50% i više,

c) djeca civilnih osoba s invaliditetom utvrđenim u visini 80% i više,

d) djeca korisnika doplatka za pomoć i njegu u punom iznosu,

e) djeca korisnika osobne invalidnine temeljem propisa koji reguliraju prava iz područja socijalne skrbi,

f) učenici korisnici osobne invalidnine temeljem propisa koji reguliraju prava iz područja socijalne skrbi,

g) učenici korisnici doplatka za pomoć i njegu u punom iznosu,

h) učenici s invaliditetom utvrđenim u visini 50% i više,

i) pripadnici romske nacionalne manjine,

j) djeca iz kućanstava koja ispunjavaju uvjete iz članka 4. i članka 6. stavka 1. ove Odluke.

Korisnici novčane potpore iz stavka 1. ovog članka, obavezni su obaviti društveno koristan rad za potrebe Grada Koprivnice u trajanju od 10 sati godišnje.

Korisnike novčane potpore iz stavka 1. ovog članka, Odjel će obavijestiti o načinu i mjestu obavljanja društveno korisnog rada.“.

**Članak 13.**

Iza članka 30. dodaje se novi naslov „7. Pravo na pomoć za podmirenje troškova liječenja“ te novi članak 30.a koji glasi:

**„**30.a

Pravo na pomoć za podmirenje troškova liječenja mogu ostvariti korisnici s dijagnosticiranim rijetkim i za život opasnim bolestima, pod slijedećim uvjetima:

1. da je temeljem preporuke nadležnog liječnika, utvrđen nužan oblik liječenja (način i ustanova),
2. da Hrvatski zavod za zdravstveno osiguranje ne podmiruje troškove liječenja,
3. da prosječan mjesečni prihod po članu kućanstva korisnika prava na pomoć za podmirenje troškova liječenja, ostvaren u prethodna tri mjeseca u odnosu na mjesec odobravanja pomoći, ne prelazi iznos od 4.000,00 kn.

Pod pojmom liječenje, u smislu stavka 1. ovog članka, podrazumijeva se dijagnosticiranje, medicinski zahvati, terapija i rehabilitacija.

Pravo na pomoć za podmirenje troškova liječenja, može odobriti gradonačelnik Grada Koprivnice u novcu ili naravi, temeljem prethodno provedenog ispitnog postupka i prijedloga posebnog povjerenstva koje utvrđuje nužan oblik liječenja (način i ustanovu).

Povjerenstvo iz stavka 3. ovog članka, u sastavu od dva liječnika i jednog službenika Odjela, imenuje gradonačelnik Grada Koprivnice, i to za svaki pojedini slučaj.

Pomoć za podmirenje troškova liječenja može se korisniku odobriti godišnje do visine 1% sredstava planiranih u Proračunu Grada Koprivnice za tekuću godinu radi podmirenja troškova pomoći određenih člankom 3. točkama 1. 2. 3. 4. i 6. ove Odluke.

**Članak 14.**

U članku 32., stavku 2., riječ i brojke „točke 5. i 6.“ zamjenjuju se riječju i brojkama „točaka 5., 6. i 7.“

**Članak 15.**

Članak 34., mijenja se i glasi:

„Prava iz socijalne skrbi ostvaruju se od dana pokretanja postupka.

Iznimno od stavka 1. ovog članka, prava iz članka 22., točaka 1., 2. i 3. ove Odluke se mogu ostvariti od dana početka pedagoške/školske godine.

Prava iz socijalne skrbi iz članka 3. točaka 1., 2. i 3. ove Odluke, ostvaruju se do daljnjega, sve dok korisnik ispunjava uvjete.

Prava iz socijalne skrbi iz članka 22., točaka 1., 2. i 3. ove Odluke, ostvaruju se dok korisnici ispunjavaju uvjete, a najdulje do završetka tekuće pedagoške/školske godine.“.

**Članak 16.**

U članku 35., riječi “Učeničke i studentske stipendije uplaćuju“ zamjenjuju se riječima:“Novčana potpora za pohađanje srednje škole uplaćuje“.

Iza stavka 1., dodaje se novi stavak 2. koji glasi:

**„**Novčana potpora za pohađanje srednje škole uplaćuje se mjesečno za prethodni mjesec.“.

**Članak 17.**

Ova Odluka stupa na snagu osmog dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 550-01/15-01/0008

URBROJ: 2137/01-04/3-15-1

Koprivnica, 11. rujna 2015.

PREDSJEDNIK:

Zoran Gošek, dipl. ing.

**O B R A Z L O Ž E NJ E**

Primjenom Odluke o socijalnoj skrbi Grada Koprivnice („Glasnik Grada Koprivnice“ broj 4/12., 3/13. i 3/14.) ukazala se potreba za prilagođavanjem određenih oblika pomoći potrebama građana.

Ovim dokumentom Odluka o socijalnoj skrbi Grada Koprivnice izmijenjena je u slijedećem:

- sukladno Zakonu o održivom gospodarenju otpadom („Narodne novine“ broj 94/13.) umjesto termina „odvoz kućnog smeća“ koristi se termin „komunalni otpad“;

- Zakonom o vodama („Narodne novine“ broj 153/09, 63/11, 56/13 i 14/14.) termin „vodne usluge“ objedinio je termine javne vodoopskrbe i odvodnje;

- korisnici pomoći kojima el. energiju ne isporučuje HEP, ODS „Elektra“ Koprivnica, već drugi distributer, podmiruju zasebno troškove potrošnje el. energije distributeru, a posebno troškove mrežarine HEP-u, ODS-u „Elektra“ Koprivnica. Sukladno članku 10. Odluke pomoć za podmirenje troškova el. energije se može priznati do iznosa koji utvrđuje distributer za određene količine prema broju članova obitelji, što ne uključuje troškove mrežarine, stoga je potrebno svim korisnicima pomoći omogućiti uvažavanje cijelog troška korištenja el. energije;

- sukladno Zakonu o socijalnoj skrbi („Narodne novine“ broj 157/13. i 152/14.) pomoć za podmirenje troškova nabave gotovih obroka se odobrava kao pomoć u kući, odnosno, kao socijalna usluga koja se može priznati starijoj osobi, osobi kojoj je zbog tjelesnog, mentalnog, intelektualnog ili osjetilnog oštećenja, trajnih ili privremenih promjena u zdravstvenom stanju, prijeko potrebna pomoć druge osobe, a sukladno Odluci o socijalnoj skrbi Grada Koprivnice pravo na podmirenje troškova pomoći u prehrani se može odobriti i radi drugih nepovoljnih okolnosti, a ne samo starosti i narušenog zdravlja (nezadovoljavajućih stambenih uvjeta i dr.), stoga se „nabava“ gotovih obroka briše kao usluga pomoći u kući, a „nabava živežnih namirnica“ i „pomoć u pripremanju obroka“ se, sukladno Zakonu o socijalnoj skrbi, smatraju kućanskim poslovima;

- u međuvremenu je donesen novi Plan mreže dječjih vrtića na području Grada Koprivnice, objavljen u Glasniku Grada Koprivnice broj 4/14. i 7/14;

- sukladno ranije važećim propisima o ostvarivanju prava na određene pomoći Grada Koprivnice, djeci smještenoj u udomiteljskim obiteljima bilo je omogućeno korištenje prava na pomoć radi podmirenja troškova polaska predškolske odgojno-obrazovne ustanove, no, kako nije bilo iskazane potrebe za ostvarivanjem navedenog prava, promjenom propisa je „brisano“. U posljednje vrijeme u praksi je iskazan interes za priznavanjem prava na pomoć radi podmirenja troškova pohađanja predškolske odgojno-obrazovne ustanove za djecu predškolske dobi udomljenu na području Grada Koprivnice. Smještajem djeteta u udomiteljsku obitelj omogućuje se vaninstitucionalno zbrinjavanje, koje se vrlo uspješno nadopunjuje potrebnim stručnim radom u predškolskoj ustanovi, stoga je, radi stvaranja što povoljnijih preduvjeta za rast i razvoj djeteta, potrebno omogućiti pomoć u podmirenju troškova polaženja dječjeg vrtića;

- Dom za djecu „Svitanje“ je u međuvremenu promijenio naziv u Centar za pružanje usluga u zajednici Svitanje;

- novim Pravilnikom o stipendiranju studenata s područja Grada Koprivnice regulirano je stipendiranje svih studenata, a kao dodatno bodovanje ugrađeni su uvjeti za posebne skupine studenata koji su do sada ostvarivali pravo na stipendiju sukladno Odluci o socijalnoj skrbi, iznimno od javnog natječaja (djeca poginulih i nestalih hrvatskih branitelja iz Domovinskog rata, djeca osoba s invaliditetom, studenti koji imaju status osoba s invaliditetom, djeca korisnika zajamčene minimalne naknade sukladno propisima iz područja socijalne skrbi), stoga ostvarivanje prava na studentske stipendije nije više potrebno regulirati Odlukom o socijalnoj skrbi. I nadalje se, pod još povoljnijim uvjetima, odnosno, u obliku novčane potpore, bez obveze sklapanja ugovora i vraćanja odobrenih sredstava, omogućuje pomoć tijekom školovanja učenicima srednjih škola iz socijalno osjetljivih obitelji;

- odredbama Odluke o priznavanju prava na jednokratnu pomoć, radi utvrđenog iznosa pomoći od 3.000,00 kn godišnje, i uvjeta koje je potrebno ispuniti, nije moguće pružiti odgovarajuću neophodnu pomoć građanima s dijagnosticiranim rijetkim i za život opasnim bolestima, za koje troškove liječenja ne podmiruje Hrvatski zavod za zdravstveno osiguranje, stoga je potrebno odrediti posebne uvjete i iznose za ovu vrstu pomoći. Iznos pomoći za podmirenje troškova liječenja može se korisniku odobriti godišnje do visine 1% sredstava planiranih u Proračunu Grada Koprivnice za tekuću godinu radi podmirenja troškova pomoći određenih člankom 3. točkama 1. 2. 3. 4. i 6. ove Odluke, što za 2015. godinu iznosi cca 30.000,00 kn.

Sukladno svemu navedenom, predlaže se Gradskom vijeću Grada Koprivnice donošenje Odluke o izmjenama i dopunama Odluke o socijalnoj skrbi Grada Koprivnice.

Nositelj izrade akta: Predlagatelj:

Upravni odjel za društvene djelatnosti

Gradonačelnica:

Pročelnica: Kristina Cvitić, dipl.oec. Vesna Želježnjak, dipl.oec.